上崔相百憂章
作者：李白
朝代：唐

paragraphs: 共公赫怒，天維中摧。
鯤鯨噴蕩，揚濤起雷。
魚龍陷人，成此禍胎。
火焚崑山，玉石相磓。
仰希霖雨，灑寶炎煨。
箭發石開，戈揮日迴。
鄒衍慟哭，燕霜颯來。
微誠不感，猶縶夏臺。
蒼鷹搏攫，丹棘崔嵬。
豪聖凋枯，王風傷哀。
斯文未喪，東嶽豈頹。
穆逃楚難，鄒脫吳災。
見機苦遲，二公所咍。
驥不驟進，麟何來哉。
星離一門，草擲二孩。
萬憤結習，憂從中催。
金瑟玉壺，盡爲愁媒。
舉酒太息，泣血盈桮。
台星再朗，天綱重恢。
屈法申恩，棄瑕取材。
冶長非罪，尼父無猜。
覆盆儻舉，應照寒灰。